Απόφαση της Επιτροπής

της 10ης Σεπτεμβρίου 2002

για τροποποίηση της απόφασης 98/676/EΚ όσον αφορά την ουσία fluazolat

[κοινοποιηθείσα υπό τον αριθμό Ε(2002) 3324]

(Κείμενο που παρουσιάζει ενδιαφέρον για τον ΕΟΧ)

(2002/748/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), όπως τροποποιήθηκε τελευταία από την οδηγία 2002/37/ΕΚ της Επιτροπής(2), και ιδίως το άρθρο 6 παράγραφος 3,

Εκτιμώντας τα ακόλουθα:

(1) Σύμφωνα με το άρθρο 6 παράγραφος 2 της οδηγίας 91/414/ΕΟΚ, το Ηνωμένο Βασίλειο έλαβε στις 29 Σεπτεμβρίου 1997 αίτηση από την εταιρεία Twinagro Ltd για την καταχώριση της δραστικής ουσίας fluazolat στο παράρτημα I της οδηγίας 91/414/ΕΟΚ.

(2) Με την απόφαση 98/676/EΚ της Επιτροπής(3) επιβεβαιώθηκε, μετά από προκαταρκτική εξέταση, ότι ο φάκελος είναι πλήρης, δηλαδή ότι μπορεί να θεωρηθεί ότι πληροί καταρχήν τα στοιχεία και τις πληροφορίες που απαιτούνται στο παράρτημα II και στο παράρτημα III της οδηγίας 91/414/EΟΚ.

(3) Συνεπώς, τα κράτη μέλη μπορούν να χορηγήσουν προσωρινές εγκρίσεις για φυτοπροστατευτικά προϊόντα που περιέχουν τη δραστική ουσία fluazolat σύμφωνα με το άρθρο 8 παράγραφος 1 της οδηγίας 91/414/EΟΚ. Κανένα κράτος μέλος δεν χρησιμοποίησε τη δυνατότητα αυτή.

(4) Το Ηνωμένο Βασίλειο, ως κράτος μέλος εισηγητής, ανέφερε στην Επιτροπή ότι από τη λεπτομερή εξέταση του φακέλου προέκυψε ότι απαιτούνται ακόμη ορισμένα συμπληρωματικά στοιχεία βάσει των παραρτημάτων II και III της οδηγίας 91/414/EΟΚ ιδίως, όσον αφορά την περιβαλλοντική τύχη της δραστικής ουσίας και των προϊόντων αποικοδόμησής της. Ως εκ τούτου, ο φάκελος δεν μπορεί πλέον να θεωρείται πλήρης.

(5) Η αιτούσα πληροφόρησε το Ηνωμένο Βασίλειο και την Επιτροπή ότι δεν προτίθεται πλέον να στηρίξει την υπό εξέλιξη αξιολόγηση και ότι δεν θα υποβάλει συμπληρωματικά στοιχεία για την δραστική ουσία ή τα προϊόντα αποικοδόμησής της. Ως εκ τούτου, είναι προφανές ότι ο φάκελος δεν θα είναι πλήρης και ότι δεν είναι δυνατόν για το Ηνωμένο Βασίλειο να καταρτίσει έκθεση αξιολόγησης για την ουσία fluazolat και να την υποβάλει στην Επιτροπή και στα άλλα κράτη μέλη. Συνεπώς πρέπει να αρθεί η δυνατότητα χορήγησης προσωρινής άδειας για την ουσία fluazolat.

(6) Δεν είναι αναγκαίο να προβλεφθεί περίοδος χάριτος για την απόσυρση προς καταστροφή, αποθήκευση, διάθεση στην αγορά και χρησιμοποίηση των υφιστάμενων αποθεμάτων φυτοπροστατευτικών προϊόντων που περιέχουν την fluazolat, διότι κανένα κράτος μέλος δεν χορήγησε προσωρινή άδεια για την εν λόγω δραστική ουσία.

(7) Ως εκ τούτου, η απόφαση 98/676/EΚ πρέπει να τροποποιηθεί αναλόγως.

(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 1 της απόφασης 98/676/EΚ καταργείται η παράγραφος 4.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 10 Σεπτεμβρίου 2002.

Για την Επιτροπή

David Byrne

Μέλος της Επιτροπής

(1) ΕΕ L 230 της 19.8.1991, σ. 1.

(2) ΕΕ L 117 της 4.5.2002, σ. 10.

(3) ΕΕ L 317 της 26.11.1998, σ. 47.